Oswald von Wolkenstein

L ie un di majeri autores dla leteratura tudescia de si tempes, danter la tradizion dl Minnesang bele surpasseda y n renuvament stilistich y formal defin particuler. Si cumposizions poetiches ie plëines de vita y ie daujin ala urità storica, scebën che l poet nstës fosse plutosc nteressà a auzé ora si aventures y si arjontes tl ciamp artistich y nce politich, davia che l se ova mpenià te miscions diplomatiches y nce de viera, danter l auter contra si prinz de Tirol da ntlëuta.

Per chel che reverda l mond ladin iel da lecurdé che Oswald savova n grum de lingac y plu de segur nce l ladin de si paures, davia che n abina vel referiment linguistich de chesta sort te n valguna de si cumposizions.

La vita scialdi turmenteda de Oswald à nce ispirà l gran artist grafich de Urtijëi Markus Vallazza a na lingia de dessënies y stampes de gran valor artistich y de gran putënza tla esprescion. L ie nce ntressant lecurdé che Oswald fova unì acusà de avëi rubà y schendù i giuei dla fëna de si majer fra Michael propi tl ciastel de Val te Sëlva.

Funtana
 Ulrich Müller, Margarete Springeth "Oswald von Wolkenstein" Leben-Werk.Rezeption, De Gruyter, Berlin, 2011